als_Latn dik_Latn sag_Latn
Hamëz Morina: PDK s’po ndahet, po pastrohet
Dega e PDK-së të enjtën mbrëma ka mbajtur takim elektoral në Drenoc, i cili bazuar në zgjedhjet e deritashme është baza më e fuqishme e kësaj partie në Malishevë. “Mburrem që Drenoci si fshati më i madh i komunës mbetet bastioni më i madh i PDK-së”, ka thënë kryetari i degës dhe kandidati i saj për kryetar komune, Isni Kilaj. “Kemi realizuar shumë projekte, por në 4 vjeçarin tjetër do t’i rrumbullakojmë të gjitha nevojat tuaja. Ujësjellësi për Drenocin ka nisur dhe në gjysmën e vitit 2014 ju do të keni ujë të pijshëm në krojet tuaja”, ka premtuar ai.
Deputetja e Parlamentit të Kosovës, Hasime Mazrreku-Krasniqi duke e quajtur Drenocin bazament të PDK-së, ka bërë thirrje tek elektorati i PDK-së në këtë fshat që të bëjë sa më shumë “anekse” të PDK-së anash që ta thellojë fitoren e kësaj partie. “Pritni e përcillni edhe partitë e tjera këtu por tregojuni se vota e juaj është për PDK-në, për njerëzit e dëshmuar të saj, të tjerët i kanë fjalët ne i kemi veprat, të jeni të sigurt se pa qenë kryeministër Hashim Thaçi nuk do ta kishim këtë zhvillim”, është shprehur ajo. “Votoni numrin 99, simbolikën e lirisë së Kosovës, votoni në masën 99 për qind për PDK-në”, ka bërë thirrje Mazrreku-Krasniqi.
Edhe deputeti tjetër, Halit Krasniqi, ka bërë apel të votohet kandidati i PDK-së për kryetar komune dhe kandidatët e saj për anëtarë të KK-së, në veçanti ata të fshatit Drenoc. Ndërka ish i burgosuri politik nga Drenoci, Hamëz Morina, ndër të tjera ironizoi me pohimet për ndarjet në PDK. “Po thonë që PDK po ndahet, por ajo nuk është duke u ndarë, por duke u pastruar, po pastrohet nga ata që i kanë rregulluar çështjen personale dhe tani duan të bëjnë eksprimente”, ka thënë Morina.
als_Latn als_Latn als_Latn als_Latn